JEDNI SA SRUGIMA, A NE JEDNI PORED DRUGIH

Lepota svakog čoveka leži u njegovom srcu. I ono najvrednije što čovek može dati drugom čoveku, ljubav i radost, iz srca je. Tu se rađa, kao sunce i svojim toplim zracima obasjava sve druge.

 A srce, ko srce, kuca i voli....raduje se i želi....pati i plače....isčekuje....nada se....kod svih jednako....

 Ono ne razlikuje belo od crnog, ni čoveka koji može da hoda od onog koji to ne može. Ne pravi razliku ni između mene koji mogu da trčim i mog druga koji se teško treće. Ono jednako navija za nas obojicu, jednaku snagu nam daje i gura nas napred. Mene na nogama, njega u kolicima. Svakome od nas to maleno srce daje tajne znake. A samo ih dobri ljudi mogu rastumačiti.

 Sećam se, moje tetke Mimi, koja ne vidi, i ja koji je držim za ruku dok prelazi ulicu, zajedno se smejemo neopreznom mačetu, i udišemo prve mirise proleća, i plačemo zajedno zbog mog razbijenog kolena. Tetka očima ne vidi kapljice krvi koje se slivaju niz moju nogu, ali srcem vidi koliko me boli i nežno me miluje po kosi, dok ne prođe. Ona nije videla ni moj novi bicikl na koji sam bio posebno ponosan. A najglasnije je navijala za mene u uličnom takničenju u vožnji. Čak i kad nisam bio najbolji, ona je tvrdila da je sudija kriv. Jer oko je lako prevariti, ono je kao nemirni leptirić, ide kud god ga vetar ponese. A srce ne laže. Ono ne vara. To je stara čekalica koja sve najbolje vidi.

 U mom kraju žive mnogi ljudi. Neki od nih hodaju sami, neki sa štapom....neki su još mali pa ne umeju da hodaju. A neki imaju problem sa kratanjem pa su u kolicima. Neki su muzičari a neki ne čuju. Jedni su piloti, a drugi ne vide. Ja ih ne poznajem sve. Ne znam im svima ni ime. U masi ljudi, ne razlikujem im čak ni lica. Ni da li trče kao ja ili ne. Ali mnoge od njih, razlikuje po osmehu koji mi upute. Po treptaju srca koje niko od nas još nije prevarilo. I tako ih biram. Za prijatelje, za drugare, po srcu. Mome i njihovom.

Nikola Milovanović

Osnovna škola “Aleksa Dejović” Sevojno